ปภ.ประสาน 4 จังหวัดภาคเหนือ ร่วมแก้ปัญหามลพิษทางอากาศ ฉีดพ่นน้ำเพิ่มความชื้นและลดปริมาณฝุ่นละออง พร้อมจัดเจ้าหน้าที่เฝ้าระวังและควบคุมการเผาในพื้นที่ป่าไม้
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า คุณภาพอากาศ ในวันนี้ (8 มี.ค.62) พบมีจังหวัดที่มีปริมาณฝุ่นละอองขนาดเล็กไม่เกิน 2.5 ไมครอน (PM2.5) และปริมาณฝุ่นละอองขนาดเล็กไม่เกิน 10 ไมครอน (PM10) เฉลี่ย 24 ชั่วโมง เกินค่ามาตรฐานและมีผบกระทบต่อสุขภาพประชาชน ในพื้นที่ 4 จังหวัดภาคเหนือ ได้แก่ ลำปาง แม่ฮ่องสอน น่าน และพะเยา         ทั้งนี้ กรมป้องกันและบรรเทาสาธารณภัย ได้ประสาน 4 จังหวัดดังกล่าว ดำเนินมาตรการป้องกันและแก้ไขปัญหาฝุ่นละอองให้สอดคล้องกับสถานการณ์ในพื้นที่ พร้อมจัดเจ้าหน้าที่สนับสนุนการแก้ไขปัญหามลพิษทางอากาศ โดยฉีดพ่นน้ำเพิ่มความชื้นและลดปริมาณฝุ่นละอองในอากาศอย่างต่อเนื่อง จัดเจ้าหน้าที่เฝ้าระวังสถานการณ์ติดตามข้อมูลคุณภาพอากาศและประเมินสถานการณ์อย่างใกล้ชิด รวมถึงดำเนินมาตรการควบคุมการเผาในพื้นที่ป่าไม้ พื้นที่การเกษตรและพื้นที่ริมทางหลวงอย่างเคร่งครัด ตลอดจนขอความร่วมมือประชาชนงดเว้นการเผาขยะและเศษวัสดุทางการเกษตร เพื่อป้องกันการเกิดไฟป่าและปัญหาหมอกควันปกคลุมพื้นที่ ส่วนประชาชนที่อาศัยในพื้นที่ที่มีหมอกควันปกคลุมให้หลีกเลี่ยงการประกอบกิจกรรมในที่โล่งแจ้งเป็นเวลานาน รวมถึงใช้ผ้าหน้ากากอนามัยปิดปากและจมูกทุกครั้งที่ออกนอกบ้าน เพื่อป้องกันไม่ให้สูดดมฝุ่นละอองเข้าสู่ร่างกาย ทั้งนี้ประชาชนที่ได้รับผลกระทบจากหมอกควัน สามารถติดต่อขอความช่วยเหลือและประสานแก้ไขปัญหาโดนด่วน ได้ที่สายด่วนนิรภัย 1784 ตลอด 24 ชั่วโมง.